CELEX: 32022D0638
Language: ro
Date: 2022-04-13 00:00:00
Title: Decizia (PESC) 2022/638 a Consiliului din 13 aprilie 2022 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)

19.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 117/38
               
            
         DECIZIA (PESC) 2022/638 A CONSILIULUI
         din 13 aprilie 2022
         de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 23 februarie 2022, Federația Rusă a lansat o agresiune militară neprovocată și nejustificată împotriva Ucrainei, pe care Consiliul European a condamnat-o în termenii cei mai fermi cu putință în concluziile sale din 24 februarie 2022.
                  
               
                     (2)
                  
                  
                     La 24 martie 2022, Consiliul European a afirmat în concluziile sale că „războiul de agresiune al Rusiei împotriva Ucrainei încalcă grav dreptul internațional și provoacă pierderi de vieți omenești și rănirea civililor la o scară enormă. Rusia direcționează atacurile împotriva populației civile și vizează obiective civile, inclusiv spitale, unități medicale, școli și adăposturi. Aceste crime de război trebuie să înceteze imediat. Cei responsabili și complicii lor vor fi trași la răspundere în conformitate cu dreptul internațional.” În plus, Consiliul European a reafirmat Declarația de la Versailles din 11 martie 2022, care a salutat în special decizia procurorului Curții Penale Internaționale de a deschide o anchetă pentru crimele care intră în sfera sa de competență.
                  
               
                     (3)
                  
                  
                     Prin Decizia 2014/486/PESC a Consiliului (1) a fost instituită EUAM Ucraina pentru a asista Ucraina în domeniul reformei sectorului securității civile, al sprijinului poliției și al statului de drept.
                  
               
                     (4)
                  
                  
                     EUAM Ucraina ar trebui să ofere sprijin autorităților ucrainene pentru a facilita investigarea și urmărirea penală a crimelor internaționale comise în contextul agresiunii militare a Federației Ruse împotriva Ucrainei.
                  
               
                     (5)
                  
                  
                     Decizia 2014/486/PESC ar trebui modificată în consecință.
                  
               
                     (6)
                  
                  
                     EUAM Ucraina se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană,
                  
               ADOPTĂ PREZENTA DECIZIE:
         
            Articolul 1
            Decizia 2014/486/PESC se modifică după cum urmează:
            
                        1.
                     
                     
                        Articolul 2a se renumerotează ca articolul 2b.
                     
                  
                        2.
                     
                     
                        Se introduce un articol cu următorul text:
                        
                           „Articolul 2a
                           Sprijin oferit autorităților ucrainene pentru a facilita investigarea și urmărirea penală a crimelor internaționale
                           
                              (1)   EUAM Ucraina oferă sprijin autorităților ucrainene, în special Parchetului General, parchetelor regionale și autorităților de aplicare a legii, pentru a facilita investigarea și urmărirea penală a crimelor internaționale comise în contextul agresiunii militare neprovocate și nejustificate a Rusiei împotriva Ucrainei.
                           
                           
                              (2)   Pentru punerea în aplicare a acestei sarcini:
                              
                                          (a)
                                       
                                       
                                          EUAM Ucraina oferă, în special, autorităților ucrainene consiliere strategică cu privire la investigarea și urmărirea penală a crimelor internaționale, cu privire la modificările necesare ale legislației ucrainene și cu privire la strategia de comunicare aferentă. Aceasta asigură, de asemenea, cursuri de formare cu privire la alte aspecte conexe. Poate dona fonduri sau echipamente autorităților ucrainene pentru a facilita investigarea și urmărirea penală a crimelor internaționale;
                                       
                                    
                                          (b)
                                       
                                       
                                          EUAM Ucraina asigură o coordonare strânsă cu Curtea Penală Internațională și cu Agenția Uniunii Europene pentru Cooperare în Materie de Justiție Penală (Eurojust), precum și cu statele membre care sprijină direct investigarea și urmărirea penală a crimelor internaționale în Ucraina. Aceasta se coordonează cu alți actori relevanți, după caz;
                                       
                                    
                                          (c)
                                       
                                       
                                          elemente ale EUAM Ucraina își pot desfășura temporar activitățile de pe teritoriul Republicii Moldova și al statelor membre. Pot fi încheiate acorduri în acest sens între EUAM Ucraina și Republica Moldova sau statele membre respective.”
                                       
                                    
                        
                     
                  
         
            Articolul 2
            Intrare în vigoare Prezenta decizie intră în vigoare la data adoptării.
         
         
            Adoptată la Bruxelles, 13 aprilie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).